钦定古今图书集成/明伦汇编/官常典/第633卷 > 李安世
## 钦定古今图书集成/明伦汇编/官常典/第633卷 > 李安世

按《魏书李孝伯传》，“孝伯兄祥，祥子安世，出为安平将
军、相州刺史，敦劝农桑，禁断淫祀。西门豹史起有功
于民者，为之修饰庙堂，表荐广平宋翻、阳平路恃庆，
皆为朝廷善士。初，广平人李波，宗族强盛，残掠生民，
前刺史薛道𢷋亲往讨之，波率其宗族拒战，大破道
𢷋军，遂为逋逃之薮，公私成患，百姓为之语曰：‘李波
小妹字雍容，褰裙逐马如卷蓬，左射右射必叠双。妇
女尚如此，男子那可逢’！”安世设方略，诱波及诸子侄
三十馀人，斩于邺市，境内肃然。